Efter en sensationel sejr til Vejgaard over Hobro i pokalturneringen er der endnu mere medvind til 2. divisionsholdet. Torsdag middag var der lodtrækning til tredje runde af Sydbank Pokalen, og her trak holdet AaB. Det betyder, at der er lagt op til lokalbrag på Vejgaard Stadion – den største kamp i Vejgaard Boldspilklubs historie. AaB slog onsdag Nørresundby ud af pokalturneringen med resultatet 8-0. Også de andre tilbageværende nordjyske klubber i Sydbank Pokalen fik spændende, men svære lodtrækninger. Vendsyssels 1. divisionshold tager imod FC Nordsjælland på hjemmebane, mens Thisted FC fra 2. division tager imod AC Horsens på hjemmebane. Kampene spilles mellem 24. og 26. september.

Referat:
Vejgaard tager imod AaB på hjemmebane i tredje runde af pokalturneringen.